Sisäministeri Päivi Räsäsen (kd) mukaan Pariisin tapainen terrori-isku Suomessa on mahdollinen, mutta epätodennäköinen.

Sisäministeri Päivi Räsänen vaatii poliisille lisää toimivaltuuksia verkkovalvontaan ja -tiedusteluun. JAAKKO VIRTANEN

- Kyseessä oli järkyttävä ja erittäin tuomittava isku. Se myös herättää huolen ajatellen Euroopan maiden turvallisuutta ja tällaisen radikaalin ääri-islamismin terroristisesta potentiaalista, sisäministeri Räsänen kommentoi Iltalehdelle.

Erityisen järkyttävänä Räsänen pitää sitä, että Charlie Hebdon toimitus oli poliisin suojelussa ja heihin kohdistuva uhka tiedossa.

- Silti tätä ei kyetty estämään. Se huolestuttaa erittäin paljon, Räsänen toteaa.

Sisäministerin mukaan Pariisin terroristi-isku ei aiheuttanut suoranaisia toimenpiteitä Suomessa.

- Olen ollut niin suojelupoliisiin kuin poliisihallitukseenkin yhteydessä ja tilannetta seurataan tarkasti. Ajatus on myös se, että otetaan tällaisista tilanteista opiksi.

Räsäsen mukaan myös Suomessa vastaava isku olisi mahdollinen. Hän kuitenkin pitää sitä epätodennäköisenä.

- Ei ole tällä hetkellä tiedossa mitään iskusuunnitelmaa tai uhkaa, joka kohdistuisi Suomeen tai suomalaisiin.

Räsänen muistuttaa, että vaikka supo nosti terrorismin uhka-arviota Suomessa viime kesänä, se on edelleen alhaisempi kuin monessa muussa Euroopan maassa.

Terrorismintorjuntaan panostettu

Räsäsen mukaan suomalaisen terrorismintorjunnan vahvuuksia ovat hyvin toimiva viranomaisjärjestelmä ja viranomaisten yhteistyö.

Hän myös muistuttaa, että terrorismin ennaltaehkäisyä on tehostettu kuluneen vaalikauden aikana.

Poliisi on saanut oikeuden matkustajarekisterien seuraamiseen ja ensi kuun alusta Turkkiin lähetetään yhdysmies keräämään tietoa.

Myös terrorismin kriminalisointia on laajennettu.

- Ja nyt hallitus teki päätöksen, että tänä vuonna panostetaan lähes kolme miljoonaa euroa tällaisia poliisin vaativia erityistilanteita, esimerkiksi terrorismi-iskuja, ajatellen, Räsänen luettelee.

Suurin puute verkkovalvonta

Sisäministeri näkee kuitenkin edelleen puutteita suomalaisessa terrorismintorjunnassa. Hän korostaa poliisin mahdollisuutta tiedon saamiseen, jolloin terroritekoja voidaan ehkäistä.

- Poliisilla ei ole tällä hetkellä riittäviä toimivaltuuksia tällaisissa terrorismiepäilyissä tehdä esimerkiksi salaisia kotietsintöjä. Eli jos haluaisimme päästä henkilön tietokoneelle käsiksi, siihen ei ole riittäviä toimivaltuuksia. Mielestäni on välttämätöntä edetä siihen suuntaan, jotta iskuja pystytään estämään, Räsänen sanoo.

- Rikollisuus ja terrorismi tapahtuu yhä useammin verkossa. Siellä värvätään henkilöitä rikollisryhmiin, siellä ryhmät järjestäytyvät, vaihtavat tietoa, levittävät iskusuunnitelmia ja kouluttautumisia, Räsänen perustelee.

Muita Pohjoismaita jäljessä

Sisäministeri vaatiikin lisää toimivaltuuksia poliisille verkkovalvontaan ja -tiedusteluun.

- Tämä on perusoikeusherkkä kysymys, mutta mielestäni kansalaisten tärkein perusoikeus on turvallisuus ja oikeus säilyttää henkensä, Räsänen toteaa.

Hän huomauttaa, että Suomi on tässä muita Pohjoismaita jäljessä.

- Meillä Suomessa tämä mahdollisuus (verkkovalvontaan ja -tiedusteluun) on selvästi puutteellisempaa kuin vaikkapa Ruotsissa. Nämä ovat niitä keinoja, mitä tarvittaisiin lisää, Räsänen kertoo.

Sisäministeriössä on parhaillaan selvityksen alla myös muita mahdollisia terrorismintorjunnan keinoja. Tällä hetkellä pohditaan esimerkiksi sitä, voidaanko maasta poissaolevalle henkilölle antaa maahantulokielto, mikäli häntä epäillään terrorismista.

Räsänen muistuttaa, että terrori-iskun uhkaa ei voida Suomessakaan poissulkea.

- Se on mahdollista, ja sen takia täälläkin täytyy olla valppaana. Viranomaiset tarvitsevat riittävät edellytykset ja toimivaltuudet tätä tehtävää varten.